

**VIEŠŲJŲ PIRKIMŲ TARNYBOS**

**DIREKTORIUS**

**Įsakymas**

**DĖL VIEŠŲJŲ pirkimų tarnybos direktoriaus 2010 m. birželio 14 d. ĮSAKYMO Nr. 1S-89 „**[**Dėl Kultūros viešųjų įstaigų, atitinkančių Viešųjų pirkimų įstatymo 4 straipsnio 1 dalies 1, 2 ar 3 punktų reikalavimus, supaprastintų viešųjų pirkimų pavyzdinių taisyklių patvirtinimo“**](http://www3.lrs.lt/pls/inter3/dokpaieska.showdoc_l?p_id=376377&p_query=&p_tr2=) **PAKEITIMO**

2014 m. spalio 30 d. Nr. 1S-197

Vilnius

1. P a k e i č i u Viešųjų pirkimų tarnybos direktoriaus 2010 m. birželio 14 d. įsakymu Nr. 1S-89 „Dėl Kultūros viešųjų įstaigų, atitinkančių viešųjų pirkimų įstatymo 4 straipsnio 1 dalies 1, 2 ar 3 punktų reikalavimus, supaprastintų viešųjų pirkimų pavyzdinių taisyklių patvirtinimo“ patvirtintas Kultūros viešųjų įstaigų, atitinkančių Viešųjų pirkimų įstatymo 4 straipsnio 1 dalies 1, 2 ar 3 punktų reikalavimus, supaprastintų pirkimų pavyzdines taisykles:

1.1. Išdėstau įvadinėje Taisyklių dalyje esančią pastraipą, nustatančią subjektus, kuriems taikomos Taisyklės, taip:

*„/Taisyklės taikomos viešosioms įstaigoms, kurių veikla reglamentuojama Lietuvos Respublikos viešųjų įstaigų įstatymo, ir šios įstaigos vykdo visuomenei naudingą kultūrinę veiklą bei negauna biudžeto asignavimų iš valstybės ar savivaldybės biudžeto arba šie asignavimai sudaro tik nedidelę jų finansavimo dalį/“*

1.2. Išdėstau 1 punktą taip:

„1. *Perkančiosios organizacijos /nurodyti organizacijos pavadinimą/* (toliau – perkančioji organizacija) supaprastintų viešųjų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas),kitais viešuosius pirkimus (toliau – pirkimai) reglamentuojančiais teisės aktais.“

1.3. Išdėstau 4 punktą taip:

„4. Atlikdama supaprastintus pirkimus, perkančioji organizacija vadovaujasi Viešųjų pirkimų įstatymu (šio įstatymo 85 straipsnyje nurodytomis nuostatomis), šiomis Taisyklėmis, Lietuvos Respublikos civiliniu kodeksu (toliau – Civilinis kodeksas), kitais įstatymais ir poįstatyminiais teisės aktais.“

1.4. Išdėstau 6 punkto 3 pastraipą taip:

„**Mažos vertės pirkimai** – supaprastinti pirkimai, kai yra bent viena iš šių sąlygų:

prekių ar paslaugų pirkimo vertė yra mažesnė kaip 58 000 Eur (be pridėtinės vertės mokesčio), o darbų vertė mažesnė kaip 145 000 Eur (be pridėtinės vertės mokesčio);

perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 (be pridėtinės vertės mokesčio), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 Eur (be pridėtinės vertės mokesčio).“

1.5. Išdėstau 9 punktą taip:

„9. Perkančioji organizacija, vykdydama pirkimus (išskyrus mažos vertės pirkimus) ir vadovaudamasi Viešųjų pirkimų įstatymo 7 straipsnio 3 dalimi bei Skelbimų teikimo valstybės įmonei Seimo leidyklai „Valstybės žinios“ tvarka, patvirtinta valstybės įmonės Seimo leidyklos „Valstybės žinios“ direktoriaus 2011 m. gruodžio 27 d. įsakymu Nr. VĮ-11-22 „Dėl valstybės įmonei Seimo leidyklai „Valstybės žinios” teikiamų skelbimų apie pradedamą pirkimą, apie nustatytą laimėtoją ir ketinimą sudaryti sutartį, apie sudarytą sutartį ir apie pradedamą pirkimą, nustatytą laimėtoją bei sudarytą sutartį (kai viešasis pirkimas atliktas vadovaujantis Viešųjų pirkimų įstatymo 56 straipsnio 1 dalies 4 punktu ir 92 straipsnio 3 dalies 3 punktu) formų tvirtinimo”, savo tinklalapyje ir leidinio „Valstybės žinios“ priede „Informaciniai pranešimai“ turi paskelbti informaciją apie pradedamą bet kurį pirkimą, taip pat nustatytą laimėtoją ir ketinamą sudaryti bei sudarytą sutartį.“

1.6. Išdėstau 10 punktą taip:

„10. Perkančioji organizacija, apskaičiuodama numatomų pirkimų vertes, vadovaujasi Viešųjų pirkimų įstatymo 9 straipsnio nuostatomis ir Numatomo viešojo pirkimo vertės skaičiavimo metodika, patvirtinta Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 26 d. įsakymu Nr. 1S-26 „Dėl Numatomo viešojo pirkimo vertės skaičiavimo metodikos patvirtinimo“. Perkančioji organizacija, įsigydama Viešųjų pirkimų įstatymo 2 priedėlyje numatytas A ir B paslaugas, gali jų pirkimo vertę apskaičiuoti ne tik pagal to paties tipo paslaugų sudarytos (-ų) sutarties (-ių) vertę, bet ir pagal tiekėjų suinteresuotumą.“

1.7. Išdėstau 18.2 punktą taip:

„18.2. sudaromos prekių ar paslaugų pirkimo sutarties vertė neviršija 14 500 Eur (be pridėtinės vertės mokesčio); darbų pirkimo sutarties vertė – 43 500 Eur (be pridėtinės vertės mokesčio);“

1.8. Išdėstau 22 punktą taip:

„22. Siekiant įsitikinti, ar tiekėjas bus pajėgus įvykdyti pirkimo sutartį, vadovaujantis Viešųjų pirkimų įstatymo 32–38 straipsnių nuostatomis ir atsižvelgiant į Tiekėjų kvalifikacijos vertinimo metodinių rekomendacijas, patvirtintas Viešųjų pirkimų tarnybos prie Lietuvos Respublikos Vyriausybės direktoriaus 2003 m. spalio 20 d. įsakymu Nr. 1S-100  „Dėl Tiekėjų kvalifikacijos vertinimo metodinių rekomendacijų patvirtinimo“, pirkimo dokumentuose nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas.“

1.9. Išdėstau 28.2 papunktį taip:

„28.2. supaprastintų pirkimų atveju pirkimo sutarties vertė mažesnė kaip 3 000 Eur (be pridėtinės vertės mokesčio).“

1.10. Išdėstau 29 punktą taip:

„29. Pirkimo sutartis sudaroma raštu. Pirkimo sutartis gali būti sudaroma žodžiu, kai atliekami supaprastinti pirkimai, kurių sutarties vertė yra mažesnė kaip 3 000 Eur (be pridėtinės vertės mokesčio). Kai pirkimo sutartis sudaroma raštu (išskyrus mažos vertės pirkimus), turi būti nustatyta:“

1.11. Išdėstau 38 punktą taip:

„38. Perkančioji organizacija, prašydama pateikti pasiūlymus, privalo kreiptis į 3 ar daugiau tiekėjų, kai pirkimo sutarties vertė viršija 14 500 Eur (be pridėtinės vertės mokesčio).“

1.12. Išdėstau 41.1 papunktį taip:

„41.1. pirkimo sutarties vertė neviršija 3 000 Eur (be pridėtinės vertės mokesčio);“

1.13. Išdėstau 43 punktą taip:

„43. Perkančiosios organizacijos vadovas gali nustatyti, kad pirkimas gali būti neregistruojamas pirkimų žurnale, jeigu vykdomas mažos vertės pirkimas apklausos būdu, o pirkimo suma neviršija 29 Eur (be pridėtinės vertės mokesčio). Tokiu atveju perkančioji organizacija privalo turėti išlaidas pagrindžiančius dokumentus (pavyzdžiui, fiskalinį kvitą ir (ar) sąskaitą faktūrą), kuriuose įrašo prekių, paslaugų ar darbų kodą (-us) pagal BVPŽ ir Taisyklių punktą, kuriuo vadovaujantis pasirinktas pirkimo būdas.

Pirkimas gali būti neregistruojamas pirkimų žurnale, jeigu vykdomo mažos vertės pirkimo apklausos būdu suma viršija 29 Eur (be pridėtinės vertės mokesčio), tačiau neviršija 29 000 Eur (be pridėtinės vertės mokesčio), ir apklausiamas tik vienas tiekėjas, o pirkimo sutartis sudaroma raštu.“

1.14. Išdėstau 47 punktą taip:

„47. Pirkimo sutartys, kiti su pirkimu susiję dokumentai, nepaisant jų pateikimo būdo, formos ir laikmenos, saugomi Lietuvos Respublikos dokumentų ir archyvų įstatymo nustatyta tvarka, tačiau ne mažiau kaip 4 metus nuo pirkimo pabaigos.“

2. N u s t a t a u,kad šis įsakymas įsigalioja 2015 m. sausio 1 d.

Direktorius Žydrūnas Plytnikas